«Къысхуэгъэгъу»
«Iуащхьэмахуэ» тхылъ тедзапIэм иджыблагъэ къыщыдэкIащ журналист, тхакIуэ КIэбышэ Лилэ и тхылъ.
«Къысхуэгъэгъу» фIэщыгъэр иIэу дунейм къытехьа IэдакъэщIэкIым итщ «Си блэкIам есщIэнур сыт?» зыфIища повестымрэ рассказ зыбжанэрэ: «Насып кIапэ», «Къулей ухъумэ къызэптыжынщ», «КъэфакIуэ хъыджэбз», «Къысхуэгъэгъу».
Лилэ зыцIыхухэр фIыуэ щыгъуазэщ абы и къалэмыр къыщIищтэ Iуэхугъуэхэр зыхуэдэм. Уеблэмэ абыхэм псоми зы лъабжьэ яхуэпщIкIи ущымыуэну, ар дэтхэнэ зы цIыхуми и гурыгъу-гурыщIэхэрщ, и нэщIэбжьэхэрщ, лъагъуныгъэрщ. ТхакIуэм и рассказхэм гуапагъэмрэ гущIэгъумрэ, гъэгъуныгъэмрэ дэчыхыныгъэмрэ йобэкI, абы еджэнухэм дерс къыхахын хуэдэу. КъигъэщI образхэр гум ехуэбылIэу наIуэщ. Хъыбархэм яхэлъщ дыдэзыхьэх икIи тпэгъунэгъу нэгъуэщI зыи — ар ди адыгэ лъэпкъым къыдекIуэкI дуней тетыкIэрщ, ди хабзэхэрщ, ди нэмысырщ.
Жылагъуэ гъащIэр гъуазэу зиIэ КIэбышэ Лилэ Iуэхур зэрекIуэкIа къабзэр къигъэлъагъуэу абдежым щиухыркъым. Ар куууэ пхроплъ къищта образымрэ абы и хъуреягъымрэ быдэу зэрыубыдыху. Арагъэнщ тхыгъэ къэс гур зыпэплъа кIэух дахэ щIагъуэтыжыр.
«Къысхуэгъэгъу» тхылъыр и бжыгъэкIэ 300 хъууэ къыдэкIащ. Ар щывгъуэтынущ «Iуащхьэмахуэ» тхылъ тедзапIэм и тыкуэным.
ШЭРЭДЖ Дисэ.
